Premierul Sorin Grindeanu s-a declarat nemulțumit de modul în care s-a făcut deszăpezirea și a cerut, sâmbătă, ministrului Transporturilor să-l demită șefului Companiei Naționale de Administrare a Infrastructurii Rutiere (CNAIR), Cătălin Homor.

„E inadmisibil ca la 14 ore după ridicarea codului portocaliu să avem situații de acest tip”, a declarat Sorin Grindeanu.

El a mai spus că „avem chestiuni ciudate în ceea ce înseamnă stocurile”, adăugând că este prea multă sare și prea puțin nisip.

Premierul a mai spus că l-a rugat pe ministrul Transporturilor, Răzvan Cuc, să trimită Corpul de control la CNAIR.

„De asemenea, l-am rugat să ia toate măsurile legale pentru demiterea domnului director, pentru că tot ce înseamnă coordonarea activităților de deszăpezire este deficitară”, a declarat Grindeanu.

La această oră, autostrăzile A2 și A4 sunt închise, iar alte zeci de drumuri din mai multe județe sunt în continuare nefolosite.